Ο λευκός σεΐχης

Ο λευκός σεΐχης (ιταλ.: Lo sceicco bianco) είναι Ιταλική ρομαντική κωμωδία του 1952 σε σκηνοθεσία Φεντερίκο Φελίνι. Σε σενάριο των Φελίνι, Τούλιο Πινέλι, Ένιο Φλαϊάνο και Μικελάντζελο Αντονιόνι πρωταγωνιστούν οι Αλμπέρτο Σόρντι, Λεοπόλδο Τρίεστε, Μπρουνέλα Μπόβο και Τζουλιέτα Μασίνα. 

Η ταινία αφηγείται την ιστορία ένος άντρα που φέρνει τη νέα του σύζυγο στη Ρώμη για το μήνα του μέλιτος, για να συναντηθούν με τον Πάπα και στην συνέχεια να την παρουσιάσει στην οικογένειά του. 

Γυρίστηκε σε τοποθεσίες στο Φρέγκενε, τη Ρώμη, το  Σπολέτο και την Πόλη του Βατικανού. 

Το 2008, η ταινία συμπεριλήφθηκε στον κατάλογο των 100 ιταλικών ταινιών που πρέπει να διασωθούν του Ιταλικού Υπουργείου Πολιτιστικής Κληρονομιάς, μια λίστα με 100 ταινίες που «άλλαξαν τη συλλογική μνήμη της χώρας μεταξύ 1942 και 1978». 

 Πλοκή 
Δύο νεαροί νεόνυμφοι από μια επαρχιακή πόλη, η Γουάντα και ο Ιβάν Καβάλι, φτάνουν στη Ρώμη για το μήνα του μέλιτος . Η Γουάντα έχει εμμονή με τον «Λευκό Σεΐχη», τον ήρωα μιας σαπουνόπερας που θυμίζει τον Ροδόλφο Βαλεντίνο , και φεύγει κρυφά για να τον βρει, αφήνοντας τον συμβατικό, μικροαστικό σύζυγό της σε δίλημμα καθώς προσπαθεί να κρύψει την εξαφάνιση της γυναίκας του από τους αυστηρούς συγγενείς του που περιμένουν να πάνε μαζί τους για να επισκεφτούν τον Πάπα.

 Διανομή ρόλων 
Αλμπέρτο Σόρντι - Φερνάρντο Ριβόλι/Λευκός σεΐχης
Λεοπόλδο Τριέστε -  Ιβάν Καβάλι
Μπρουνέλα Μπόβο - Γουάντα Καβάλι
Τζουλιέτα Μασίνα - Καμπιρία, ιερόδουλη
Λίλια Λάντι - Φέλγκα, η τσιγγάνα της φωτονουβέλας
Ερνέστο Αλμιράντε - Ντότορε Φορτούνα, σκηνοθέτης της φωτονουβέλας
Φάνι Μάρτσιο - Μαριλένα
Τζίνα Μασκέτι - Άιντα Ριβόλι, σύζυγος του Φερνάρντο
Ούγκο Ατανάσιο - θείος του Ιβάν 

 Παραγωγή 

Αρχικά, το σενάριο για τον «λευκό σεΐχη» γράφτηκε από τον Μικελάντζελο Αντονιόνι . Ο Κάρλο Πόντι ανέθεσε στον Φελίνι και τον Τούλιο Πινέλι να το αναπτύξουν περαιτέρω. Ήταν σατιρικής φύσης, στοχεύοντας στα άθλια φωτορομάντσα κόμικς που ήταν εξαιρετικά δημοφιλή στην Ιταλία όταν γυρίστηκε η ταινία.

Για τον πρωταγωνιστικό ρόλο, ο Λεοπόλδο Τρίεστε , ένας θεατρικός συγγραφέας που δεν θεωρούσε τον εαυτό του ηθοποιό, έκανε απρόθυμα οντισιόν για τον Φελίνι. Κατά τη διάρκεια της οντισιόν, ο Φελίνι του ζήτησε να συνθέσει ένα σονέτο που ο πρωταγωνιστής θα είχε γράψει για τη σύζυγό του. Το ποίημα που ξεκινά με τη φράση «Είναι χαριτωμένη, γλυκιά και μικροσκοπική...» συμπεριλήφθηκε στην ταινία.

Εμφανιζόμενη για λίγο ως η πόρνη Καμπίρια, η Τζουλιέτα Μασίνα θα επέστρεφε αργότερα σε αυτόν τον ρόλο στις Νύχτες της Καμπίρια. Η σύντομη σκηνή της ενέπνευσε τον Φελίνι να γράψει το σενάριο και έπεισε επίσης τους παραγωγούς ότι η Τζουλιέτα ήταν έτοιμη για τον πρωταγωνιστικό ρόλο.

 Κυκλοφορία 
Η ταινία έκανε πρεμιέρα στις 20 Σεπτεμβρίου 1952 στην Ιταλία. Στην Ελλάδα κυκλοφόρησε στις 22 Οκτωβρίου 1962 και προβλήθηκε στους κινηματογράφους «Άστορ», «Ριβόλι»  και «Ράδιο Σίτι» της Αθήνας. 

 Υποδοχή 
 Κριτικές 

Ο Ιταλός κριτικός κινηματογράφου Τζούλιο Τσέζαρε Καστέλο, γράφοντας για το Cinema V , υποστήριξε ότι το παρελθόν του Φελίνι ως επιτυχημένου σκιτσογράφου τον έκανε φυσική επιλογή ως σκηνοθέτη της ταινίας: «Ο Φελίνι ήταν αναμφίβολα ο πιο κατάλληλος και για δύο λόγους: πρώτον, από την εμπειρία του ως σκιτσογράφου και κατά συνέπεια την εξοικείωσή του με τα μυστικά και τις δολοπλοκίες του κόσμου που επρόκειτο να φέρει στην οθόνη -  δεύτερον, το χάρισμά του για σαρκαστικά σχόλια και την απόλαυση της σατιρικής παράδοσης... Το αποτέλεσμα είναι ασυνήθιστο και διεγερτικό, αλλά προέρχεται περισσότερο από την αποτυχία να καθιερωθεί μια βασική διάθεση ή τόνος παρά από κάποια άμεση πρόθεση. Ο Φελίνι θα πρέπει να βρει αυτόν τον τόνο σε μελλοντικά έργα αν θέλει να αποφύγει την ασυνέχεια που βρήκαμε εδώ»Castello's review first published in Cinema V (Milan) December 15, 1952. Cited in Claudio Fava and Aldo Vigano, The Films of Federico Fellini, New York: Citadel Press (1985), p. 65.

 Παραπομπές 

 Βιβλιογραφία 

 Chiti, Roberto & Poppi, Roberto. Dizionario del cinema italiano: Dal 1945 al 1959. Gremese Editore, 1991.

 Εξωτερικοί σύνδεσμοι 


Κατηγορία:Ταινίες του 1952
Κατηγορία:Ιταλικές ταινίες της δεκαετίας 1950
Κατηγορία:Ιταλόφωνες ταινίες
Κατηγορία:Ταινίες γυρισμένες στη Ρώμη
Κατηγορία:Ταινίες τοποθετημένες στη Ρώμη
Κατηγορία:Ταινίες με μουσική σύνθεση Νίνο Ρότα
Κατηγορία:Ταινίες σε σκηνοθεσία Φεντερίκο Φελίνι
Κατηγορία:Ιταλικές ασπρόμαυρες ταινίες
Κατηγορία:Λήμματα με πηγές στην ιταλική γλώσσα (it)